Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 142/12/8810	Spišská Nová Ves, 20.3.2012
EEČ : 2-68-78-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 8. februára 2012 v čase od 20.05 h do 20.15 h v Spišskej Novej Vsi, na ul. Duklianskej č. 19, v OD Kaufland, odcudzil z chladiacej vitríny, rozbalil a skonzumoval 1 ks bagety zn. Peking kurča, následne obal z bagety odhodil na zem a prešiel cez pokladničnú zónu bez zaplatenia, čím pre poškodeného spoločnosť Kaufland Slovenská republika, v.o.s.  XXXXX  spôsobil škodu vo výške 1,22,- € a uvedeného konania sa dopustil napriek tomu, že rozhodnutím Obvodného úradu v  Spišskej Novej Vsi sp. zn : C/2012/01754 zo dňa 09.01.2012, právoplatným 31.01.2012, bol uznaný vinným z priestupku proti majetku podľa § 50 ods.1 zák. č. 372/1990 Zb. o priestupkoch v znení neskorších predpisov a bola mu uložená sankcia - pokuta vo výške 20,- €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ, Obvodného oddelenia v Spišskej Novej Vsi uznesením sp. zn  PRP-241/SN-SN-2012 zo dňa  09.02.2012 začal trestné stíhanie a súčasne  vzniesol obvinenie XXXXX   pre prečin krádeže podľa § 212 ods.1 písm. f/  Trestného zákona, na tom skutkovom základe ako je uvedený vo výroku tohto uznesenia. Obvinený bol zadržaný tesne po čine, preto sa viedlo skrátené vyšetrovanie podľa § 204 ods.1 Trestného poriadku.

Obvinený  vyhlásil, že spáchal skutok, pre ktorý je trestne stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne. Obvinený súhlasil s podmienečným zastavením trestného stíhania.

Obvinený XXXXX je nezamestnaný. Doposiaľ bol dva krát súdne trestaný. naposledy v roku 2006 s účinkami zahladenia odsúdenia, teda hľadí sa a neho ako by nebol odsúdený.

Zistený skutkový stav je potvrdený výpoveďami obvineného a svedka XXXXX,  ktorý potvrdil, že obvineného prichytil, keď skonzumoval bagetu a bez zaplatenia prešiel cez pokladničnú zónu.
         
           Konaním obvineného bola spôsobená škoda vo výške 1,22 - €, pričom obvinený dňa    09.02.2012 škodu v plnom rozsahu uhradil.

Uvedený skutok je kvalifikovaný ako prečin krádeže podľa § 212 ods.1písm f ) Tr. zákona, ktorého horná hranica trestnej sadzby neprevyšuje päť rokov.

Obvinený  s postupom v zmysle § 216 Trestného poriadku súhlasil.

Z vyššie uvedeného vyplýva, že boli splnené podmienky na podmienečné zastavenie trestného stíhania podľa § 216 ods. 1 písm. a) b), c) Trestného poriadku, podľa ktorého v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

	a) vyhlási, že spáchal skutok, za ktorý je stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne,
	b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 
	c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden až päť rokov. Skúšobná doba sa začína právoplatnosťou uznesenia o podmienečnom zastavení.
	
                Podľa § 216 ods. 3 Trestného poriadku obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

                  Podľa § 216 ods.4 Trestného poriadku obvinenému možno tiež podľa ods.2 uložiť, aby v skúšobnej dobe dodržiaval primerané obmedzenia smerujúce k tomu, aby viedol riadny život alebo by sa zdržal činnosti, ktorá viedla k spáchaniu prečinu.                 

                   Podľa § 217 ods.1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

	Vzhľadom na uvedené skutočnosti, na osobu páchateľa  okolnosti prípadu, je uznesenie o podmienečnom zastavení trestného stíhania obvineného XXXXX so skúšobnou dobou  12 (dvanásť)   mesiacov  v súlade so zákonom.

Poučenie:
Proti tomuto uzneseniu môžu obvinený a poškodený podať sťažnosť, ktorá má odkladný účinok. (§ 216 ods. 5 Trestného poriadku).
Sťažnosť možno podať do troch (3) dní od jej oznámenia na Okresnú prokuratúru v Spišskej Novej Vsi (§ 187 ods. 1 Trestného poriadku).

JUDr. Petra Dobranská
prokurátorka